20.6.2023.
LV
Eiropas Savienības Oficiālais Vēstnesis
C 217/21
Kopsavilkums Eiropas Datu aizsardzības uzraudzītāja atzinumam par sarunu pilnvarām noslēgt starptautisku nolīgumu par personas datu apmaiņu starp Eiropolu un Ekvadoras tiesībaizsardzības iestādēm (2023/C 217/09) [Pilns šā atzinuma teksts angļu, franču un vācu valodā ir pieejams EDAU tīmekļa vietnē https://edps.europa.eu]
Eiropas Komisija 2023. gada 9. martā nāca klajā ar ieteikumu Padomes lēmumam, ar ko pilnvaro sākt sarunas par nolīgumu starp Eiropas Savienību un Bolīvijas Daudznāciju Valsti par personas datu apmaiņu starp Eiropas Savienības Aģentūru tiesībaizsardzības sadarbībai (Eiropolu) un Bolīvijas iestādēm, kuru kompetencē ir cīņa pret smagiem noziegumiem un terorismu (1) (turpmāk “Priekšlikums”).
Priekšlikuma mērķis ir sākt sarunas ar Bolīviju, lai parakstītu un noslēgtu starptautisku nolīgumu, kas ļauj veikt personas datu apmaiņu starp Eiropolu un Bolīvijas iestādēm, kuru kompetencē ir cīņa pret smagiem noziegumiem un terorismu.
Priekšlikuma pielikumā ir izklāstītas Padomes sarunu norādes Komisijai, t. i., mērķi, ko Komisijai būtu jācenšas sasniegt ES vārdā šo sarunu laikā.
Tādu personas datu nosūtīšanai, kuri ir savākti kriminālizmeklēšanas kontekstā un kurus turpmāk apstrādā Eiropols, lai sagatavotu kriminālizlūkošanas datus, var būt ievērojama ietekme uz attiecīgo personu dzīvi.
Tādēļ starptautiskajam nolīgumam ir jānodrošina, lai tiesību uz privāto dzīvi un datu aizsardzības ierobežojumi attiecībā uz cīņu pret smagiem noziegumiem un terorismu tiktu īstenoti absolūti nepieciešamā ietvaros.
EDAU pozitīvi vērtē to, ka Komisija, pamatojoties arī uz vairākiem ieteikumiem iepriekšējos EDAU atzinumos par šo jautājumu, līdz šim ir noteikusi labi strukturētu mērķu kopumu (sarunu norādes), kurā iekļauti datu aizsardzības pamatprincipi, ko Komisija tiecas sasniegt ES vārdā starptautisku sarunu gaitā, lai noslēgtu nolīgumus par personas datu apmaiņu starp Eiropolu un trešo valstu tiesībaizsardzības iestādēm.
Šajā sakarā šā atzinuma ieteikumu mērķis ir precizēt un nepieciešamības gadījumā papildus izstrādāt aizsardzības pasākumus un pārbaudes ES nolīgumā ar Ekvadoru attiecībā uz personas datu aizsardzību.
Šajā kontekstā EDAU iesaka gaidāmajā nolīgumā skaidri noteikt to noziedzīgo nodarījumu sarakstu, attiecībā uz kuriem varētu apmainīties ar personas datiem; paredzēt periodisku pārskatu par nosūtīto personas datu uzglabāšanas nepieciešamību, kā arī citus atbilstīgus pasākumus, lai nodrošinātu termiņu ievērošanu; paredzēt papildu aizsardzības pasākumus attiecībā uz īpašu kategoriju datu nosūtīšanu; nodrošināt, ka nekādi automatizēti lēmumi, pamatojoties uz saņemtajiem datiem saskaņā ar nolīgumu, netiktu pieņemti bez iespējas cilvēkam efektīvi un jēgpilni iejaukties; paredzēt skaidri un sīki izstrādātus noteikumus par informāciju, kas būtu jādara pieejama datu subjektiem.
EDAU atgādina, ka saskaņā ar Hartas 8. panta 3. punktu neatkarīgas iestādes kontrole ir būtisks tiesību uz personas datu aizsardzību elements.
Tādēļ EDAU iesaka Komisijai sarunu laikā īpašu uzmanību pievērst uzraudzībai, ko veic neatkarīgas publiskas struktūras, kuras ir atbildīgas par datu aizsardzību un kurām ir efektīvas pilnvaras attiecībā uz tiesībaizsardzības iestādēm un citām Bolīvijas kompetentajām iestādēm, kas izmantos nosūtītos personas datus.
Turklāt, lai nodrošinātu nolīguma pareizu īstenošanu, EDAU arī ierosina, lai Puses regulāri apmainītos ar informāciju par to, kā datu subjekti izmanto savas tiesības, kā arī ar attiecīgu informāciju par pārraudzības un pārsūdzības mehānismu izmantošanu saistībā ar nolīguma piemērošanu.
(1) COM(2023) 130 final.